### Beslutningstema

I denne sag orienteres Socialudvalget om Kommunalbestyrelsens forestående behandling af Danmarkskortet 2024. Omgørelsesprocenterne i [adresse] omfatter året 2023.

### Historik

Med aftalen om udmøntning af reserven til foranstaltninger på social-, sundheds- og arbejdsmarkedsområdet 2022-2025, indgået i november 2021, er der afsat midler til at styrke borgernes retssikkerhed. Som led i udmøntningen af aftalen vedtog Folketinget den 2. juni 2022 lov nr. 912 af 21. juni 2022 om ændring af lov om retssikkerhed og administration på det sociale område, herunder skærpede krav til kommunalbestyrelsens opfølgning på Danmarkskortet over omgørelsesprocenter på socialområdet.

Lovændringen betyder, at kravene til kommunalbestyrelsernes behandling af Danmarkskortet er skærpet, for at øge det kommunalpolitiske fokus i forhold til at styrke retssikkerheden og kvalitet i kommunernes sagsbehandling på socialområdet. Lovændringen trådte i kraft den 1. juli 2022 og har virkning indtil udgangen af 2025.

### Sagsfremstilling

Danmarkskortet er et kommuneopdelt danmarkskort med det forudgående års statistik over omgørelsesprocenten i Ankestyrelsen i klagesager efter lov om social service (serviceloven).

Når en borger klager over en kommunal afgørelse på socialområdet, er det Ankestyrelsen, der behandler klagen. Omgørelsesprocenten fortæller derfor noget om rigtigheden af den del af kommunens afgørelser, der påklages til Ankestyrelsen, men den fortæller ikke noget om den generelle kvalitet af kommunens sagsbehandling.

I Tønder Kommune følger Socialudvalget udviklingen over omgørelsesprocenter på socialområdet tæt. Udvalget behandler omgørelsesprocenterne på socialområdet i Tønder Kommune to gange årligt på et udvalgsmøde, og på baggrund af denne orientering iværksætter udvalget relevante initiativer på området.

Omgørelsesprocent på socialområdet i Tønder Kommune 2023

Heri indgår alle bestemmelser i serviceloven, hvor der er klageadgang, det vil sige på børne- og voksensocialområdet. Danmarkskortet viser, at Ankestyrelsen har behandlet 23 sager henhørende under socialområdet i 2023, mod 54 sager i 2022. I to af klagesagerne har Ankestyrelsen omgjort kommunens afgørelse. De omgjorte afgørelser består af en ændret/ophævet sag og en sag hvor Ankestyrelsen har bedt kommunen om at behandle sagen på ny.

Omgørelsesprocenten i Tønder Kommune er således 8,7 %. Omgørelsesprocenten på landsplan ligger på 38,5 %.

Omgørelsesprocent på Børnehandicapområdet i Tønder Kommune i 2023

Danmarkskortet viser, at Ankestyrelsen har behandlet syv afgørelser henhørende under børnehandicapområdet i 2023. I en af klagesagerne har Ankestyrelsen omgjort kommunens omgørelse. Den omgjorte afgørelser er en ændret/ophævet sag.

Omgørelsesprocenten er således 14 % i Tønder Kommune og på landsplan var omgørelsesprocenten i 2023 på 48,4 %.

Omgørelsesprocent på [adresse] i Tønder Kommune i 2023

Danmarkskortet viser, at Ankestyrelsen har behandlet tre sager henhørende under [adresse] i 2023. I ingen af klagesagerne har Ankestyrelsen omgjort kommunens afgørelse.

Omgørelsesprocenten i Tønder Kommune er således 0 % og på landsplan 37,0 %

Link til tre danmarkskort: [[url](http://)

### Indstilling Fagchefen for Børn- Familie, Unge- og Voksensocialområdet indstiller,

|  |  |
| --- | --- |
| at | orienteringen tages til efterretning og, |
| at | indstillingen videresendes til Kommunalbestyrelsen, med en anbefaling om, at der ikke udarbejdes handleplaner. |

Beslutning fra Socialudvalget, 3. december 2024, pkt. 18:

Indstillingen taget til efterretning.

### Beslutning

Orienteringen taget til efterretning, og der udarbejdes ikke handleplaner.

Joachim Lauritsen deltog ikke i mødet.